Sulkavalla Etelä-Savossa kunnan nuorin valtuustoehdokas sanoo harkitsevansa puolueloikkaa jo hyvissä ajoin ennen kuntavaaleja.

Sulkavalainen opiskelija Eero Sinkkonen, 19, kertoo tulleensa kokoomuksen ehdokkaaksi suostumisensa jälkeen toisiin ajatuksiin.

Ehdokkuuden peruminen ei ollut kuitenkaan enää mahdollista.

– En kannata mitään puoluetta, mutta suostuin ehdokkaaksi kun pyydettiin ja kysyttiin, kiinnostavatko minua nuorten asiat. Ne kyllä kiinnostavat, mutta politiikasta en paljon perusta. Jälkeenpäin tajusin, että hupsista, ei tainnut olla kokoomus minulle oikea puolue.

Sinkkonen kertoo saaneensa puoluevalinnastaan kriittistä palautetta muun muassa omalta isältään.

– Isällä on työläistausta ja demarit taitaa enemmän olla työväenluokan puolue. Saattaa olla, että joudunkin harkitsemaan ryhmän vaihtamista, mikäli tulen valituksi.

Tapauksesta kertoi ensimmäisenä Itä-Savo lehti verkkosivuillaan.

Sinkkosen ehdokkaaksi pyytänyt Sulkavan kokoomuksen varapuheenjohtaja Marttiina Sihvola kertoo ehdokkaan kanssa sovitun, ettei hänen tarvitse tehdä vaalityötä ellei hän itse halua.

– Hän on täysi-ikäinen, fiksu nuori mies, ja päättää itse omista asioitaan. Ei hän aikaillut, kun häntä ehdokkaaksi pyysin.

Kunnanvaltuustossa istuva ja sinne jatkokaudelle pyrkivä Sihvola sanoo, että Sulkavalla päätetään asioista kuntalaisten parhaaksi, eikä ainakaan kokoomuksessa tunneta ryhmäkuria.

Kokoomuksella on Sulkavalla kolme valtuutettua. Vaaleissa ehdokkaita on nyt viisi, Sinkkosta lukuun ottamatta kaikki muut ovat naisia.

Kavereiltaan Sinkkonen kertoo saaneensa ehdokkuudestaan hieman ihmettelyn sekaista kuittailua.

– Eivät hekään (kaverit) mitään puoluetta taida kannattaa, eikä politiikka heitä juuri kiinnosta. Mutta ehkä syytä olisi, kiinnostua ainakin nuorten asioista.

Sinkkonen valmistuu nyt keväällä Savonlinnan ammatti- ja aikuisopiston logistiikan opintolinjalta. Hän on moniin ikätovereihinsa verrattuna siinä onnellisessa asemassa, että työpaikka on luvassa valmistumisen jälkeen.

Eikä täysin vaille lähipiirinkään tukea nuori ehdokas ole jäänyt, sillä äiti on osallistunut kokoomuksen talkoisiin leipomalla myyntiin kevätkääryleitä puolueen vaalikassan kartuttamiseksi.

Juttua korjattu 1.4.2017 kello 13.58: Toisin kuin jutussa ensin kerrottiin, Eero Sinkkonen ei ole 18-vuotias, vaan hän on 19.